
Ο Δήμος Κιλκίς ενθαρρύνει την εκστρατεία για την πρόληψη και έγκαιρη διάγνωση του καρκίνου του μαστού 
Με τη συμμετοχή και τη στήριξή του ο Δήμος Κιλκίς ενθάρρυνε και φέτος την εκστρατεία ενημέρωσης και ευαισθητοποίησης του κοινού για την πρόληψη και έγκαιρη διάγνωση του καρκίνου του μαστού, που διοργάνωσαν η 1η Τοπική Μονάδα Υγείας (ΤΟΜΥ) Κιλκίς και το Κέντρο Υγείας Κιλκίς με τη συνεργασία και άλλων τοπικών φορέων΄. 
‘’Μαζί για την Πρόληψη, Μαζί για τη Ζωή’’ ήταν το κεντρικό σύνθημα της ανοιχτής ενημερωτικής εκδήλωσης, η οποία πραγματοποιήθηκε την Τρίτη 27 Οκτωβρίου στην πλατεία Ειρήνης. Κατά τη διάρκειά της επαγγελματίες υγείας και  εκπρόσωποι των συμμετεχόντων φορέων συνομίλησαν με τους πολίτες, απάντησαν σε ερωτήματά τους και μετέφεραν μηνύματα πρόληψης και έγκαιρης διάγνωσης. Στο κοινό διατέθηκαν έντυπο ενημερωτικό υλικό για την πρόληψη και έγκαιρη διάγνωση του καρκίνου του μαστού καθώς και ροζ κορδελάκια ευαισθητοποίησης και συμβολικά αναμνηστικά δώρα, ως μια μικρή υπενθύμιση της σημασίας της πρόληψης.
Από τον Δήμο Κιλκίς συμμετείχαν οι Αντιδήμαρχοι Κοινωνικής Πολιτικής και Αλληλεγγύης Αικατερίνη Γιαννακούλα – Ζιούτα, Παιδείας και Διά Βίου Μάθησης Ελένη Πατλάκη, η Προϊσταμένη της Διεύθυνσης Κοινωνικής Πολιτικής και Αλληλεγγύης Στέλλα Ξάκη και στελέχη της υπηρεσίας. 
Σκοπός της πρωτοβουλίας ήταν να αναδειχθεί η αξία της πρόληψης και του τακτικού προληπτικού ελέγχου, να ενισχυθεί η ενημέρωση των πολιτών και κυρίως, να κινητοποιηθούν όσο το δυνατόν περισσότερες γυναίκες ώστε να φροντίσουν την υγεία τους, πραγματοποιώντας τις ενδεδειγμένες προληπτικές εξετάσεις μαστού.
